Врз основа на член 36 став 3 од Законот за Владата на Република Македонија („Службен весник на РМ“ бр.59/00, 12/03, 55/05, 37/06, 115/07, 19/08, 82/08, 10/10, 51/11, 15/13, 139/14, 196/15, 142/16 и 140/18 и „Службен весник на Република Северна Македонија“ бр. 98/19), Владата на Република Северна Македонија, на седницата, одржана на ..........2021 година, донесе

ОДЛУКА ЗА ИЗМЕНУВАЊЕ И ДОПОЛНУВАЊЕ НА ОДЛУКАТА ЗА ФОРМИРАЊЕ НА СОВЕТ ЗА СОРАБОТКА СО И РАЗВОЈ НА ГРАЃАНСКИОТ СЕКТОР

Член 1

Во Одлуката за формирање на Совет за соработка со и развој на граѓанскиот сектор („Службен весник на Република Mакедонија“ бр. 98/16 и 164/17 и „Службен весник на Репблика Северна Македонија“ бр. 97/19) во насловот и во целиот текст зборовите „Совет за соработка со и развој на граѓанскиот сектор“ се заменуваат со зборовите „Совет за соработка меѓу Владата и граѓанското општество“, а зборовите „граѓанскиот сектор“ се заменуваат со зборовите „граѓанското општество“.

Член 2

Во член 2 став (1) алинеја 1 зборовите „се однесува и/или влијае на граѓанскиот сектор“ се заменуваат со зборовите „влијае на околината во која се развива граѓанското општество“.

Алинеја 4 се менува и гласи: „спроведува активности за подигање на свеста за промовирање на култура на соработка и партнерство;“.

Во алинеја 5 по зборот „Стратегијата“ се става запирка и се додаваат зборовите „преку разгледување на квартални извештаи за напредокот на спроведувањето на Стратегијата“.

Во алинеја 8 по зборот „Македонија“ се става запирка и се додаваат зборовите „врз основа на елаборирана секторска анализа на надлежните органи на државната управа“.

Алинеја 10 се менува и гласи: „разгледува предлози поднесени од организации и зазема ставови по прашања поврзани со овозможувачка средина за организациите“.

По алинеја 10 се додава нова алинеја 11 која гласи: „номинира претставници на граѓанското општество во советодавни и работни тела;“.

Алинеја 11 станува алинеја 12.

Член 3

Во член 3 став (2) по алинеја 2 се додава нова алинеја 3 која гласи: „Министерство за политички систем и односи меѓу заедниците;“, а алиеја 14 се брише.

Член 4

Во член 9 став (1) алинеја 2 по зборот „три“ се додава зборот „последователни“, а зборовите „во текот на една година“ се бришат.

Член 5

Оваа одлука влегува во сила наредниот ден од денот на објавувањето во „Службен весник на Република Северна Македонија“.

Бр. Претседател на Владата на

 2021 година Република Северна Македонија

Скопје Зоран Заев

О б р а з л о ж е н и е

Советот за соработка со и развој на граѓанскиот сектор е советодавно тело на Владата за унапредување на соработката, дијалогот и поттикнување на развојот на граѓанскиот сектор во Република Северна Македонија, кое го следи спроведувањето на Стратегијата на Владата за соработка соработка со и развој на граѓанскиот сектор, ја следи и анализира јавната политика која се однесува или влијае на граѓанскиот сектор и може да иницира донесување на нови или изменување и дополнување на постојните прописи и да дава мислења по предлози на закони, стратегии, програми и други правни акти кои се однесуваат или влијаат на развојот и на делувањето на граѓанскиот сектор. Советот е составен од 31 членови кои ги назначува Владата, од кои 15 членови се од редот на вработените во органите на државната управа, а 16 членови Владата ги назначува на предлог на организациите преку јавен повик.

Работата на Советот за соработка со и развој на граѓанскиот сектор беше анализирана со експертска поддршка на проектот „Техничка поддршка за унапредување на овозможувачката околина за граѓанските организации во Република Северна Македонија“, финансиран од Европската Унија, а на 17 и 23.2.2021 година проектот организираше две еднодневни работилници за членовите на Советот, за унапредување на правната рамка и методите на неговата работа. Врз основа на експертското мислење, дискусијата на работилниците и расправата на 30.седница на Советот, одржана на 15.3.2021 година, Советот препорача измени и дополнувања на Одлуката за формирање на Совет за соработка со и развој на граѓанскиот сектор во неколку сегметни, и тоа: името на советодавното тело да се измени во Совет за соработка меѓу Владата и граѓанското општество, да се прецизираат надлежностите утврдени во член 2 од Одлуката, а престанокот на членување во Советот, наместо отсуство од три седници во текот на една година, да се предвиди поради отсуство од три последователни седници на Советот.

ИЗВОД НА ОДРЕДБИ НА ОДЛУКАТА ШТО СЕ МЕНУВААТ

Член 2

(1) Советот ги врши следните работи:

* ја следи и анализира јавната политика која се однесува и/или влијае на граѓанскиот сектор;
* иницира донесување на нови или изменување и дополнување на постојните прописи за унапредување на правната и институционалната рамка за делување на организациите;
* дава мислење по предлози на закони, стратегии, програми и други правни акти кои се однесуваат или влијаат на развојот и на делувањето на граѓанскиот сектор;
* го поттикнува унапредувањето на соработката и градењето на партнерски односи на Владата и органите на државната управа со граѓанскиот сектор;
* учествува во подготовката и го следи спроведувањето на Стратегијата за соработка на Владата со граѓанскиот сектор и Акцискиот план за спроведувањето на Стратегијата;
* дава мислење на годишно ниво за реализација на Стратегијата за соработка на Владата со граѓанскиот сектор;
* ја следи и анализира вклученоста на организациите во процесот на креирање на јавната политика преку доставените извештаи за спроведени консултации од страна на органите на државната упава и дава препораки за нејзино унапредување;
* дава предлози при планирањето на областите и специфичните приоритети за финансирање на активности на организациите од Буџетот на Република Северна Македонија;
* ги разгледува годишните извешта на Владата и органите на државната управа за финансираните програми и проекти на организациите и дава препораки;
* разгледува предлози на организации и зазема ставови по прашањата од негова надлежност;
* усвојува годишен извештај за својата работа за претходната година, што го објавува на веб страната на Генералниот секретаријат - организациона единица за соработка со граѓанскиот сектор и го доставува до Владата и јавноста за информирање.

(2) Начинот на работа на Советот се уредува со деловник за работа.

Член 3

(1) Советот е составен од 31 членови кои ги назначува Владата.

(2) 15 членови на Советот, Владата ги назначува од редот на вработените во органите на државната управа, на работно место од категорија Б – раководни административни службеници согласно Законот за административни службеници, со најмалку три години искуство во соодветната област и познавање на граѓанскиот сектор, на предлог од:

* Министерството за внатрешни работи;
* Министерството за правда;
* Министерството за финансии;
* Министерството за економија;
* Министерство за земјоделство, шумарство и водостопанство;
* Министерството за здравство;
* Министерството за образование и наука;
* Министерството за труд и социјална политика;
* Министерството за локална самоуправа;
* Министерството за култура;
* Министерството за животна средина и просторно планирање;
* Министерството за информатичко општество и администрација;
* Секретаријатот за европски прашања;
* Секретаријатот за спроведување на Рамковниот договор и
* Агенцијата за млади и спорт.

(3) 16 членови на Советот, Владата ги назначува на предлог на организациите регистрирани согласно Законот за здруженија и фондации, преку јавен повик, од следните области:

* развој на граѓанскиот сектор;
* демократија и владеење на правото;
* промоција и заштита на човековите права и антидискриминација;
* економски и одржлив развој;
* наука, образование и доживотно учење;
* млади;
* социјална заштита и заштита на деца;
* заштита на маргинализираните лица;
* родова еднаквост;
* заштита на здравјето;
* земјоделство и рурален развој;
* култура;
* медиуми и информатичко општество;
* заштита на животната средина;
* спорт и
* ЕУ интеграции и политики.

(4) Советот, на првата седница, определува претседател на Советот од редот на членовите од ставот (3) на овој член и заменик на претседателот од редот на членовите од ставот (2) на овој член, кој го заменува претседателот во случај на негова спреченост или отсутност.

(5) Членовите на Советот се назначуваат за период од три години, со право на уште еден избор.

Член 9

(1) Членувањето во Советот престанува поради:

* лично барање;
* отсуство од три седниците на Советот во текот на една година;
* работење спротивно на одредбите од Законот за здруженија и фондации и од деловникот за работа на Советот;
* престанување на исполнетоста на условите од членот 5 став (2) од оваа одлука;
* поради истек на времето за кое се назначени.

(2) На членовите на Советот предложени од органите на државната управа, покрај основите од ставот (1) на овој член, членувањето во Советот им престанува и ако им престанал статусот на вработен или ако настанат промени во работните задачи на вработениот во органот од кој се предложени.

(3) Ако на член на Советот од редот на организациите му престане членувањето во Советот според еден од условите утврдени во став (1) алинеи 1, 2 и 3 на овој член, се објавува нов јавен повик за избор на член за остатокот од времето на назначување за член на Советот.